18.8.2023
MT
Il-Ġurnal Uffiċjali tal-Unjoni Ewropea
C 290/11
L-interpretazzjoni ta’ hawn fuq tal-interfaċċa bejn ir-Regolament dwar il-Kożmetiċi u r-Regolament REACH bħalissa tinsab taħt skrutinju mill-Qorti Ġenerali f’żewġ kawżi mressqa kontra l-ECHA.
Reġistrant jikkontesta l-obbligu li jwettaq ittestjar fuq l-annimali, mitlub mill-ECHA f’deċiżjonijiet ta’ evalwazzjoni tad-dossier skont ir-Regolament REACH.
Is-sentenzi huma mistennija matul l-2023 u jista’ jkollhom konsegwenzi għall-interpretazzjoni attwali li hija l-bażi tar-rispons talKummissjoni għal din l-IĊE.
Il-Kawża T-655/20 u l-Kawża T-656/20 (Symrise vs ECHA) L-applikanti japplikaw għall-annullament ta’ żewġ deċiżjonijiet tal-Bord tal-Appell tal-ECHA.
F’dawn id-deċiżjonijiet, il-Bord tal-Appell ikkonferma t-talba tal-ECHA għal ċerti testijiet li jinvolvu l-ittestjar fuq l-annimali għal sustanzi kimiċi li jintużaw biss fil-kożmetiċi.
Fost motivi oħra, l-applikant, appoġġat minn NGOs u minn kumpaniji attivi fil-produzzjoni tal-kożmetiċi, isostni li billi talbet testijiet fuq annimali vertebrati għall-valutazzjoni tar-riskji għas-saħħa tal-ħaddiema, u billi naqset milli tqis is-sikurezza tas-sustanza kif ivvalutata skont ir-Regolament dwar il-Kożmetiċi, l-ECHA wettqet żball manifest ta’ valutazzjoni u interpretat b’mod ħażin ir-Regolament REACH.
3.2.
Objettiv 2: Trasformazzjoni tar-regolament tal-UE dwar is-sustanzi kimiċi
L-IĊE tistieden lill-Kummissjoni tittrasforma l-leġiżlazzjoni tal-UE dwar is-sustanzi kimiċi u tiżgura li s-saħħa tal-bniedem u l-ambjent jiġu protetti bil-ġestjoni tas-sustanzi kimiċi mingħajr iż-żieda ta’ rekwiżiti ġodda għall-ittestjar fuq l-annimali.
L-inizjattiva tirrikjedi, taħt l-objettiv 2, li jiġu stabbiliti passi konkreti għall-iżvilupp, il-validazzjoni u l-implimentazzjoni ta’ approċċi mhux bl-annimali rilevanti għall-bniedem għall-identifikazzjoni ta’ sustanzi kimiċi tossiċi.
Din titlob li jkun hemm impenn għal tranżizzjoni sħiħa lil hinn mill-ittestjar fuq l-annimali, biex tiżgura l-użu ta’ metodi mhux bl-annimali li jkunu allinjati bejn l-aġenziji regolatorji rilevanti kollha b’responsabbiltà amministrattiva għall-kimiċi, il-bijoċidi, il-prodotti għallprotezzjoni tal-pjanti, il-farmaċewtiċi, u prodotti oħra u biex tadatta l-oqfsa regolatorji għall-iżgurar ta’ użu rapidu talNAMs.
Hija titlob ukoll li tiżgura li l-iskadenzi tar-rekwiżiti tat-test ma jiġux applikati għad-detriment tar-rigorożità xjentifika jew tas-sikurezza umana u ambjentali billi tippermetti riżerva awtomatika għad-dipendenza fuq testijiet fuq l-annimali mhux affidabbli.
Essenzjalment, l-objettivi tal-inizjattiva jikkorrispondu għall-istabbiliment ta’ strateġija jew pjan direzzjonali għal tranżizzjoni lil hinn mill-ittestjar fuq l-annimali.
Il-punti msemmija taħt l-objettiv 2, li ġew spjegati aktar fid-dettall f’laqgħa mal-Kummissjoni fis-17 ta’ Marzu 2023, jidhru li jikkoinċidu parzjalment ma’ dawk taħt l-objettiv 3 li jitolbu t-“tfassil ta’ pjan direzzjonali” u li jkomplu jagħtu prijorità lill-finanzjament għall-iżvilupp u l-validazzjoni ta’ metodi mhux bl-annimali, anke għal finijiet regolatorji, u biex jikkoordinaw l-użu tal-metodi.
B’mod partikolari, it-talba għal passi konkreti fl-objettiv 2 tikkorrispondi għall-istabbiliment ta’ pjan direzzjonali lejn it-tneħħija gradwali tal-ittestjar fuq l-annimali għall-valutazzjonijiet tas-sikurezza kimika.
Rispons għall-Objettiv 2: Pjan direzzjonali biex fl-aħħar mill-aħħar jitneħħa b’mod gradwali l-ittestjar fuq l-annimali għallvalutazzjonijiet tas-sigurtà kimika Il-Kummissjoni se tniedi minnufih il-ħidma biex tiżviluppa pjan direzzjonali li se jiddeskrivi l-istadji importanti u l-azzjonijiet speċifiċi, li għandu jiġi implimentat fuq perjodu ta’ żmien qasir sa twil, biex inaqqas l-ittestjar fuq l-annimali u dan ifisser prerekwiżiti għal tranżizzjoni lejn sistema regolatorja mingħajr annimali skont il-partijiet rilevanti tal-leġiżlazzjoni dwar is-sustanzi kimiċi (eż.
REACH, ir-Regolament dwar il-Prodotti Bijoċidali, ir-Regolament dwar il-Prodotti għall-Protezzjoni tal-Pjanti u mediċini umani u veterinarji).
Il-qalba tal-pjan direzzjonali se tkun li janalizza u jiddeskrivi l-passi meħtieġa għas-sostituzzjoni tal-ittestjar fuq l-annimali f’partijiet ta’ leġiżlazzjoni li bħalissa jeħtieġu ttestjar fuq l-annimali għall-valutazzjonijiet tas-sikurezza kimika.
Il-pjan direzzjonali se jiddeskrivi l-perkors lejn l-espansjoni u l-aċċellerazzjoni tal-iżvilupp, il-validazzjoni u l-implimentazzjoni ta’ metodi mhux bl-annimali kif ukoll mezzi għall-faċilitazzjoni tal-użu tagħhom fil-leġiżlazzjonijiet kollha.
Il-Kummissjoni beħsiebha tiddiskuti mal-Istati Membri u mal-partijiet ikkonċernati l-elementi tal-pjan direzzjonali f’sessjoni ta’ ħidma fit-tieni nofs tal-2023 u tippreżenta l-progress li sar fit-tieni sessjoni ta’ ħidma fit-tieni nofs tal-2024.
Hija beħsiebha tiffinalizza l-ħidma fuq il-pjan direzzjonali fl-ewwel kwart tat-terminu tal-Kummissjoni li jmiss.
Meta tfassal il-pjan direzzjonali, il-Kummissjoni se taħdem mill-qrib mal-aġenziji tagħha, mal-Istati Membri u malpartijiet ikkonċernati rilevanti mill-NGOs, mill-industrija u mir-riċerka.
L-iżvilupp tal-pjan direzzjonali se jkun appoġġat minn valutazzjonijiet li twettqu miċ-Ċentru tar-Riċerka Konġunta, mill-ħidma tal-EFSA dwar approċċi mhux bl-annimali, mill-pjan direzzjonali tal-EFSA u mill-għarfien espert tal-ECHA, tal-EFSA u tal-EMA.